### NN 120/2025 (12.9.2025.), Odluka o donošenju Programa provedbe edukativnih, kulturnih i sportskih aktivnosti za predškolsku djecu te djecu od 1. do 4. razreda osnovne škole u lokalnim zajednicama

VLADA REPUBLIKE HRVATSKE

1708

Na temelju članka 1. stavka 2. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 11. rujna 2025. donijela

ODLUKU

O DONOŠENJU PROGRAMA PROVEDBE EDUKATIVNIH, KULTURNIH I SPORTSKIH AKTIVNOSTI ZA PREDŠKOLSKU DJECU TE DJECU OD 1. DO 4. RAZREDA OSNOVNE ŠKOLE U LOKALNIM ZAJEDNICAMA

I.

Donosi se Program provedbe edukativnih, kulturnih i sportskih aktivnosti za predškolsku djecu te djecu od 1. do 4. razreda osnovne škole u lokalnim zajednicama.

Program iz stavka 1. ove točke sastavni je dio ove Odluke.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/324
 Urbroj: 50301-28/23-25-3
 Zagreb, 11. rujna 2025.

Predsjednik
 mr. sc. Andrej Plenković, v. r.

PROGRAM PROVEDBE EDUKATIVNIH, KULTURNIH I SPORTSKIH AKTIVNOSTI ZA PREDŠKOLSKU DJECU TE DJECU OD 1. DO 4. RAZREDA OSNOVNE ŠKOLE U LOKALNIM ZAJEDNICAMA

Program provedbe edukativnih, kulturnih i sportskih aktivnosti za predškolsku djecu te djecu od 1. do 4. razreda osnovne škole u lokalnim zajednicama (u daljnjem tekstu: Program) namijenjen je predškolskoj djeci i djeci od 1. do 4. razreda osnovne škole, a financira se iz sredstava državnog proračuna Republike Hrvatske. Na temelju navedenog Programa raspisat će se javni poziv za dodjelu bespovratnih sredstava za projektne prijedloge prihvatljivih prijavitelja, a sukladno uvjetima definiranim Programom.

1. CILJ PROGRAMA

Cilj ovoga Programa je organizacijom kvalitetnih sportskih, edukativnih i kulturnih aktivnosti i programa za djecu predškolske dobi i djece od 1. do 4. razreda osnovne škole, pružiti kvalitetniju podršku roditeljima u odgoju i skrbi za djecu i usklađivanju poslovnih i privatnih obveza kroz osiguranje sadržaja za slobodne aktivnosti djece tijekom cijele školske godine, a posebno tijekom odmora za učenike. Program izravno doprinosi stvaranju poticajnog okruženja za obitelji s djecom u lokalnim zajednicama – kroz jačanje potpore obiteljima s djecom, osiguranje kvalitetnih programa i usluga za djecu, naročito u ruralnim sredinama u kojima je pristup takvim sadržajima ograničen. Posebna pažnja u Programu posvećena je djeci iz obitelji u ranjivom položaju, obiteljima s nižim socioekonomskim statusom, obiteljima s više djece, kao i djeci povratnika iz obitelji hrvatskih iseljenika.

Opći cilj Programa je unaprjeđenje okruženja za život obitelji s djecom kroz osiguravanje dostupnih, sigurnih i kvalitetnih edukativnih, kulturnih i sportskih sadržaja u lokalnim zajednicama. Specifični ciljevi Programa su osiguravanje kontinuirane podrške roditeljima u skrbi o djeci potičući ravnotežu obiteljskog i profesionalnog života roditelja, tjelesni, intelektualni i emocionalni razvoj djece te osiguravanje široke dostupnosti programa za slobodne aktivnosti djece tijekom školske godine i praznika, posebno u područjima s razvojnim posebnostima.

2. UVJETI DEFINIRANI PROGRAMOM

|  |  |
| --- | --- |
| Program | Program provedbe edukativnih, kulturnih i sportskih aktivnosti za predškolsku djecu te djecu od 1. do 4. razreda osnovne škole u lokalnim zajednicama |
| Prihvatljivi prijavitelji | − Jedinice lokalne i područne (regionalne) samouprave  − Prihvatljivi prijavitelji mogu provoditi projekte u partnerstvu |
| Vrijednost Programa | − 5.000.000,00 eura |
| Izvor sredstava | − Državni proračun Republike Hrvatske za 2025. godinu i projekcije za 2026. i 2027. godinu (»Narodne novine«, broj 149/24.), razdjel 087 Ministarstvo demografije i useljeništva, glava 08705, Program 4016 Demografska revitalizacija i poticanje useljeništva, aktivnost A934006 Programi i projekti za izgradnju poticajnog okruženja za obitelj i djecu |
| Tijelo koje provodi Program | − Ministarstvo demografije i useljeništva |
| Razdoblje provedbe projekata u okviru Programa | − Od početka školske godine 2025./2026. do početka školske godine 2026./2027. |
| Modalitet provedbe Programa | − Otvoreni (privremeni) poziv za dodjelu bespovratnih sredstava |
| Kriteriji za odabir projektnih prijedloga u okviru Programa | − U postupku odabira projektnih prijedloga koji će se financirati u okviru Programa provjeravat će se usklađenost s propisanim uvjetima Programa i kvaliteta projektnih prijedloga  − Kriteriji za procjenu kvalitete:  1. projektni prijedlozi koji doprinose ispunjenju ciljeva Programa; osiguravaju veću dostupnost kvalitetnih edukativnih, kulturnih i sportskih sadržaja u lokalnim zajednicama, sustavnu podršku roditeljima te u bitnome doprinose tjelesnom, intelektualnom i emocionalnom razvoju djece, posebice na područjima s razvojnim posebnostima  2. projektni prijedlozi koji uključuju veći broj obitelji s djecom u odnosu na ukupan broj obitelji na području jedinice lokalne samouprave gdje se projekt provodi  3. projektni prijedlozi koji se provode u potpomognutim područjima, brdsko-planinskim područjima i otocima čime se doprinosi ravnomjernom regionalnom razvoju temeljem Odluke o razvrstavanju jedinica lokalne i područne (regionalne) samouprave prema stupnju razvijenosti (»Narodne novine«, broj 3/24.), Odluke o obuhvatu i razvrstavanju jedinica lokalne samouprave koje stječu status brdsko-planinskog područja (»Narodne novine«, broj 24/19.) i u skladu sa Zakonom o otocima (»Narodne novine«, br. 116/18., 73/20. i 70/21.). |
| Pokazatelji učinka Programa | − Broj jedinica lokalne i područne (regionalne) samouprave koje su pružile edukativne, kulturne i sportske aktivnosti i programe za djecu predškolske dobi i djecu od 1. do 4. razreda osnovne škole  − Broj organiziranih programa edukativnih, kulturnih i sportskih aktivnosti za djecu predškolske dobi i djecu od 1. do 4. razreda osnovne škole  − Broj djece koja su sudjelovala u organiziranim programima edukativnih, kulturnih i sportskih aktivnosti za djecu predškolske dobi i djecu od 1. do 4. razreda osnovne škole. |

Na temelju uvjeta definiranih Programom, Ministarstvo demografije i useljeništva priprema dokumentaciju za objavu poziva, provodi postupak odabira projektnih prijedloga na temelju raspisanog javnog poziva te prati provedbu projekata s ciljem provjere namjenskog korištenja sredstava u okviru Programa.

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2026.